Broj: 711-I-1021-M-76/19-02-8

Zagreb, 10. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Tomislava Tolušića, potpredsjednika Vlade Republike Hrvatske i ministra poljoprivrede,** na 49. sjednici, održanoj 10. svibnja 2019.g. daje sljedeće:

**MIŠLJENJE**

1. **Dužnosnik Tomislav Tolušić, potpredsjednik Vlade Republike Hrvatske i ministar poljoprivrede obvezan je nekretninu, koju u naravi čini zemljište s kućom i drugim objektima, navesti u izvješću o imovinskom stanju na način da u dijelu podataka o nekretninama, u rubrici *„Vrsta nekretnine“* u padajućem izborniku odabere opciju *„Kuća s okućnicom“* te da u rubrici *„Površina“* unese površinu cijele nekretnine (zemljišta) koja je upisana u zemljišnim knjigama. U rubrici *„Približna tržišna vrijednost nekretnine“* dužnosnik je dužan navesti vrijednost nekretnine koju čini zbirna vrijednost zemljišta, kuće te svih drugih objekata izgrađenih na istom.**
2. **Povjerenstvu je prihvatljiva i opcija da nekretninu, koju u naravi čini zemljište s kućom i drugim objektima, dužnosnik Tomislav Tolušić u izvješću o imovinskom stanju prikaže na način da zemljište, kuću te svaku drugu građevinu koja se trajno nalazi na zemljištu te se, sukladno posebnim propisima, upisuje u katastar i zemljišne knjige, odnosno u parcelacijski elaborat, unese zasebno u izvješće o imovinskom stanju kao pojedinačnu nekretninu, uz navođenje netto korisne površine te približne tržišne vrijednosti za svaku, pojedinačno upisanu nekretninu.**

Obrazloženje

Zahtjev za davanjem mišljenja Povjerenstva podnio je dužnosnik Tomislav Tolušić, potpredsjednik Vlade Republike Hrvatske i ministar poljoprivrede. U knjigama ulazne pošte zahtjev je zaprimljen pod poslovnim brojem: 711-U-1940-M-76/19-01-1 dana 7. svibnja 2019. g., povodom kojeg je otvoren predmet broj M-76/19.

Uvidom u Registar dužnosnika kojeg vodi Povjerenstvo utvrđeno je da je dužnosnik Tomislav Tolušić u razdoblju od 24. svibnja 2013. do 31. siječnja 2016.g. obnašao dužnost župana Virovitičko-podravske županije, zatim od 22. siječnja 2016. do 19. listopada 2016.g. dužnost ministra regionalnog razvoja i fondova Europske unije te trenutno obnaša dužnost potpredsjednika Vlade Republike Hrvatske i ministra poljoprivrede.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu odredbi navedenog zakona. Podstavkom 42. istog stavka propisano je da su župani također dužnosnici u smislu istog Zakona. Stoga je i Tomislav Tolušić povodom obnašanja dužnosti župana Virovitičko-podravske županije, ministra regionalnog razvoja i fondova Europske unije, ministra poljoprivrede i potpredsjednika Vlade Republike Hrvatske, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik od Povjerenstva traži mišljenje na koji način je potrebno u izvješću o imovinskom stanju navesti kuću s okućnicom te treba li u izvješće upisati neto ili bruto površinu kuće, kao i treba li navesti garažu i pomoćni objekt koji je upisan u građevinsku i uporabnu dozvolu i u glavni projekt.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja, dužni su o tome podnijeti izvješće Povjerenstvu, istekom godine u kojoj je promjena nastupila.

Stavcima 5. i 7. istog članka propisano je da podaci o imovini dužnosnika obuhvaćaju podatke o naslijeđenoj i stečenoj imovini, a podaci o stečenoj imovini obuhvaćaju, između ostalog, i podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, povratom imovine stečene u postupku denacionalizacije te na drugi način stečenim nekretninama od drugih osoba.

Člankom 8. stavkom 9. ZSSI-a propisano je da obrazac izvješća propisuje Povjerenstvo.

Povjerenstvo je, sukladno gore navedenom, sadržaj obrasca izvješća o imovinskom stanju utvrdilo Odlukom o utvrđivanju sadržaja obrasca Izvješća o imovinskom stanju, koju je donijelo na 79. sjednici, održanoj 31. prosinca 2014.g. Odluka je objavljena u „Narodnim novinama“ broj 4/15. Navedenom odlukom utvrđen je sadržaj novog obrasca Izvješća o imovinskom stanju dužnosnika. Obrazac Izvješća prilog je navedene Odluke i čini njen sastavni dio.

Predmetnom odlukom utvrđeno je da su dužnosnici i ostali obveznici podnošenja izvješća o imovinskom stanju iz članka 3. ZSSI-a obvezni podnositi izvješća o imovinskom stanju isključivo na elektroničkom obrascu Izvješća, koji je dostupan na internetskoj stranici Povjerenstva www.sukobinteresa.hr. Odluka je stupila na snagu danom donošenja, a počela se primjenjivati od 15. siječnja 2015. godine.

U propisanom obrascu predviđen je dio „*Podatci o nekretninama*“, u kojem se, između ostalih, nalaze i rubrike „*Vrsta nekretnine*“, *„Površina“* i *„Približna tržišna vrijednost nekretnine“*.

Prilikom popunjavanja izvješća o imovinskom stanju, u dijelu podataka *„Vrsta nekretnine“* dužnosnici trebaju izabrati jednu od opcija ponuđenih u padajućem izbornika. Ukoliko je riječ o nekretnini koju u naravi čini zemljište s kućom i drugim objektima, u padajućem izborniku potrebno je izabrati opciju *„Kuća s okućnicom“* te u rubriku *„Površina“* unijeti površinu cijele nekretnine (čestice) koja je upisana u zemljišnim knjigama. U rubrici *„Približna tržišna vrijednost nekretnine“* potrebno je navesti ukupnu vrijednost nekretnine koja obuhvaća vrijednost zemljišta, kuće te svih drugih objekata izgrađenih na istom. Prilikom ovakvog načina popunjavanja izvješća o imovinskom stanju nije potrebno pojedinačno navoditi garažu i druge pomoćne objekte, međutim dužnosnici su obvezni vrijednost istih prikazati kroz podatak o vrijednosti nekretnine.

Povjerenstvo nadalje pojašnjava da bi prihvatilo i opciju da se u izvješće o imovinskom stanju zasebno unese svaki pojedini objekt sagrađen na određenoj nekretnini. U tom slučaju u izvješće je potrebno kao pojedinačne nekretnine unijeti zemljište, kuću te sve druge građevine izgrađene na istom, a koji se, sukladno posebnim propisima, unose u katastar i zemljišne knjige, odnosno parcelacijski elaborat. Za svaku pojedinu nekretninu koja je na takav način unesena u izvješće o imovinskom stanju potrebno je navesti netto korisnu površinu i približnu tržišnu vrijednost.

Uvidom u izvješće o imovinskom stanju koje je dužnosnik podnio dana 6. listopada 2018.g. povodom promjene utvrđeno je da je dužnosnik u istom, u dijelu podataka o nekretninama, uz stan u Zagrebu, naveo kuću u Virovitici, upisanu u zk.ul ……… površine 165 m2 te približne tržišne vrijednosti 950.000,00 kn.

Povjerenstvo je izvršilo uvid u Izvadak iz zemljišne knjige Općinskog suda u Virovitici, Zemljišnoknjižnog odjela Virovitica, za nekretninu k.č.br. …….., k.o. Virovitica, zk.ul. …… u isključivom vlasništvu dužnosnika Tomislava Tolušića te utvrdilo da je ista upisana kao „Vrt u Ilićevoj ulici“ površine 340 čhv, što okvirno odgovara 1.222 m2.

S obzirom da iz dužnosnikovog zahtjeva za davanjem mišljenja proizlazi da je na navedenoj nekretnini izgrađena kuća, garaža i pomoćni objekt, Povjerenstvo upućuje dužnosnika da u izvješću o imovinskom stanju navede predmetnu nekretninu kao kuću s okućnicom, uz navođenje površine koja je navedena u izvatku iz zemljišne knjige te približne tržišne vrijednosti koja odgovara ukupnoj vrijednost zemljišta, kuće te svih drugih objekata izgrađenih na istom.

Povjerenstvu je također prihvatljivo da dužnosnik u izvješću o imovinskom stanju kao zasebne nekretnine navede zemljište, zatim kuću te sve ostale građevine koje se trajno nalaze na zemljištu, a upisuju se u katastar i zemljišne knjige, odnosno parcelacijski elaborat, uz navođenje netto korisne površine te približne tržišne vrijednosti svake tako pojedinačno unesene nekretnine.

Slijedom svega navedenog Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Tomislav Tolušić, osobnom dostavom
2. Objava na internetskoj stranici Povjerenstva
3. Pismohrana